
AMY RUTTAN

En gnist på klinikken

Oversatt av Jeanita Edholm

Miniserie: Jordmødrene i Portland


Hverdagen på fødeavdelingen er alt annet enn langsom – her rommes livsomveltende dramatikk, bankende små hjerter og ikke minst lidenskapelig romantikk. Velkommen til en ny miniserie. Dette er del en i Jordmødrene i Portland.

Amy Ruttan vokste opp i utkanten av Toronto i Kanada, men forlot senere storbyen for å slå seg til ro på landsbygda sammen med drømmemannen. Etter at barn nummer to hadde kommet til verden, klarte Amy endelig å virkeliggjøre sin livslange drøm om å bli forfatter. Når hun ikke lar fingrene fly over tastaturet, er hun mor til tre herlige barn som bruker henne som både sjåfør og kokk.


Prolog

Hazel Rees var rasende, men hun prøvde å beholde roen. Dette var ikke St. Raymondʼs feil, det skyldtes kun handlingene til et grådig sykehusstyre.

Hun visste hvordan de jobbet.

Da hun og bestevenninnen, Bria, hadde søkt om å få åpne jordmorklinikken sin tvers over gaten for St. Raymondʼs hospital, hadde den administrative lederen, Dr. Victor Andersen, vært støttende.

Men så hadde Plan- og bygningsetaten gitt dem et slag i ansiktet med en stor dose byråkrati, som hadde utsatt hele prosessen.

Og grunnen?

Styret på St. Raymondʼs var usikre når det gjaldt hvorvidt Multnomah Falls Womenʼs Health Center skulle få eksistere eller ei. Ikke de ansatte på sykehuset, bare styret, og Hazel visste at den nye styrelederen, Timothy Russell, hadde venner på rådhuset.

Politikere var stort sett korrupte etter hennes mening, men hun og Bria hadde kommet for langt til å la dette stå i veien for dem. Hele denne greia var bare tåpelig.

Det var bortkastet tid; og nå befant de seg her på denne høringen for å finne ut om kommunen ville godkjenne at de åpnet i det hele tatt. Grunnen deres var en eller annen tanke om at de kom til å være i direkte konkurranse med sykehuset, for det var tydelig at sykehusets bunnlinje var viktigere enn å tilby god helsehjelp til de gravide kvinnene i Portland. Det var i hvert fall det Hazel trodde.

Bria strakte ut en hånd og klemte hennes, som om hun merket raseriet som boblet i venninnen.

Bria var mye roligere enn henne.

Hazels far hadde alltid sagt at hun hadde et glødende temperament. Hun hadde aldri trodd helt på ham, før nå, når hun satt og ventet på at representanten fra sykehuset skulle komme og avgi sin rapport.

Om akkurat hva, var hun mer usikker på.

Alt hun visste var at representanten var forsinket.

Som gjorde henne enda mer irritert.

Døren ble åpnet.

«Beklager at jeg er sen», sa en mannsstemme.

Hazel snudde seg og ble helt satt ut av den pene, om enn stressede, mannen som hadde kommet inn i rommet.

Han var mest sannsynlig den kjekkeste mannen hun noensinne hadde sett.

Manken av velkontrollerte mørkebrune krøller, hadde et sexy anstrøk av grått ved tinningene, og den kostbare dressen vitnet om imponerende brede skuldre. Han hadde en aura av verdighet, og hun var ikke helt sikker på hvorfor, men han fikk hjertet hennes til å løpe løpsk.

Det var en stund siden hun hadde blitt så tiltrukket av noen på så kort tid.

Ikke siden Mark, faktisk.

Hun trodde hun hadde lært av den grusomme tabben, og prøvde å ikke se på mannen, men hun klarte ikke la være.

Hva var galt med henne? Hun var nødt til å fokusere.

Ta deg sammen! Du er i et avgjørende møte!

«Jeg antar at du er sykehusrepresentanten?» spurte megleren.

«Ja. Jeg er doktor Caleb Norris, sjef for fødeavdelingen på St. Raymondʼs.»

Så dette var mannen som ikke hadde hatt tid til å snakke med dem, ifølge sekretæren og praksisstudentene hans.

Han hadde tydeligvis funnet tid til å tale imot dem!

«Og du er her på sykehusets vegne, doktor Norris?» spurte megleren igjen, for referatets skyld.

Mannen nikket. «Ja. Styret sa at du ønsket fakta, og jeg har de nødvendige tallene for å kunne svare på spørsmålene dine om fødsler her i området og i staten.»

«Ordet er ditt, doktor Norris», sa megleren.

«Tusen takk.» Doktor Norris trakk ut en stol og satt seg ved bordet, rett overfor Hazel.

Blikkene deres møttes: de blågrå øynene hans gjennomboret henne helt inn til sjelen. Det fikk magen hennes til å slå saltomortale, men hun foldet hendene, rettet seg opp i ryggen og møtte det kjølige blikket hans ved å heve det ene øyenbrynet.

Øynene hans utvidet seg, som om han var overrasket over å se henne. Og plutselig var det en gnist der, en liten glød, som varmet blikket hans og fikk henne til å rødme. Et støt gikk gjennom henne.

Fokuser. Vær rolig. 

Han så bort og kremtet mens han flyttet på arkene sine.

«Doktor Norris?» sa megleren.

«Ja. Beklager.»

Hazel smilte tilfreds, glad for at han virket litt satt ut av henne.

Bra.

Det ville være til deres fordel dersom han strevde med å få frem poenget sitt.

«Styret ba meg fortelle om prosentandelen fødsler og så videre, som skjer ved St. Raymondʼs; hvorfor sykehuset vårt er nødvendig for området og si at vi fint håndterer behovet.»

«Jordmorklinikken vår er også nødvendig», skjøt Hazel inn.

Bria grep henne om håndleddet som for å be henne roe seg.

Doktor Norrisʼ øyne smalnet da han stirret på henne.

«Ja, jeg er allerede klar over de antatte tallene deres», sa megleren. «Jeg er interessert i doktor Norrisʼ fakta, de faktiske tallene, Ms. Rees. Tallene dine er ikke fakta ennå.»

Hazel ga seg og nikket. «Selvfølgelig. Jeg beklager.»

«Vær vennlig å fortsette, doktor Norris», sa megleren.

«Tusen takk. I fjor hadde vi åtte mødre som døde, to hundre og elleve tilfeller av krybbedød, ett hundre og trettiåtte for tidlig fødte og ett hundre og femti dødfødsler. Dette gjelder naturligvis hele fylket, og ikke bare St. Raymondʼs. Av de førti tusen fødslene i staten, hadde fylket ni hundre levendefødte barn, og fire hundre tusen pasienter kom inn gjennom dørene våre. Multnomah er et stort fylke. Vi er ansvarlige for flesteparten av fødslene i fylket, men det finnes andre sykehus og jordmødre også.»

«Tusen takk, doktor Norris. Det er mye å vurdere og videreformidle til Plan- og bygningsetaten. Vi avslutter her og møtes igjen om to uker.»

Hazel kokte, men hun reiste seg og gikk ut av rommet. Alt kom til å bli utsatt igjen.

«Hvorfor inviterte de ikke en jordmor med en etablert klinikk også?» spurte Bria. «Megleren sa at tallene våre ikke er fakta ennå, men en etablert jordmor ville hatt de tallene.»

«Hvorfor spurte de ikke en gravid kvinne?» sa Hazel irritert. «Vi vet at det er en stor etterspørsel i dette området av byen. Det er mange som ikke vil føde på sykehus.»

«Noen kvinner har ikke noe valg», sa en streng stemme bak dem.

Bria tok et steg tilbake for å svare på en telefonsamtale, så Hazel ble stående igjen alene i kampen mot doktor Norris. Hun la armene i kryss. «Jeg er klar over det. Likevel ville det vært fint å få en gravid kvinnes perspektiv. Som sjef for fødeavdelingen ville jeg trodd du av alle hadde vært enig i det.»

«Jeg er faktisk enig, men styret ba meg simpelthen om å presentere tallene, og det har jeg gjort.»

«Fødsler er mer enn bare tall», sa Hazel.

De blågrå øynene smalnet. «Jeg er ikke fienden din.»

«Nei, men du representerer dem som ønsker å nekte kvinner retten til å ta et valg når det gjelder helsehjelp. Ikke alle kvinner ønsker en klinisk fødsel. Noen foretrekker en mer holistisk tilnærming.»

«Jeg nekter dem ikke adgang til det.»

«Åpningen av klinikken vår blir stadig utsatt; det er å nekte adgang.»

«Og som jeg allerede har forklart, så er ikke det min feil. Men jeg kan ikke stå her og fortsette denne samtalen, Ms. Rees. Jeg har pasienter som venter. Ha en fin dag.»

Hazel skulte etter ham.

Hvorfor måtte de kjekke alltid være så stolte og sta? Så hårsåre.

Hun håpet bare at så fort dette var over, når klinikken deres endelig åpnet, ville hun klare å jobbe sammen med doktor Norris dersom hun ble nødt til det.

Akkurat nå var hun ikke sikker.

Det eneste hun visste var at hun ikke kunne la ham slippe unna.

Hun marsjerte etter doktor Norris og smøg seg inn foran ham.

Øynene hans ble store, som om ingen hadde konfrontert ham før.

«Vær så snill, maʼam …»

«Nei, jeg tror ikke vi er helt ferdige med å snakke om dette.»

«Jeg er uenig,»

Hazel hevet et øyenbryn. « Vel, det er jeg også.»

Et lite smil lekte i munnviken hans. «Jaså?»

«Vi kommer til å måtte jobbe sammen.»

«Gjør vi? Jeg trodde du skulle åpne en jordmorklinikk, ikke begynne å jobbe på St. Raymondʼs. Men som jeg sa, så har jeg pasienter som venter.» Han prøvde å gå forbi henne, men hun flyttet seg etter.

«Du er ikke den eneste som har bedre ting å ta deg til, doktor Norris. Har du noen som helst anelse om hva du har gjort her i dag?»

Han så forvirret ut. «Jeg presenterte faktainformasjonen og tallene som styret mitt ba meg om. Hva er så galt med det?»

«Det er de som prøver å stanse åpningen av klinikken», sa Hazel og håpet at hun ikke kom til å briste i gråt; hun pleide å gjøre det når hun ble så sint som hun var nå.

«Jeg tror ikke det er det som skjer her. Klinikken deres kommer til å åpne.»

«Det blir utsatt hele tiden. Rapporten din i dag; mangelen på vilje til å la oss slippe til med synspunktene våre, har forvoldt uopprettelig skade. Bryr du deg om kvinnehelse i det hele tatt?»

Et glimt av smerte ble synlig i ansiktet hans, og Hazel rykket til. Hun hadde ikke ment å angripe ham på den måten, og angret seg umiddelbart.

«Det var urettferdig», sa hun. «Jeg vet at du bryr deg …»

«Ja», svarte han fraværende. Han så ikke på henne, men Hazel kunne fortsatt ane smerten i ansiktet hans, og føle auraen av sårbarhet som plutselig omga ham som en kappe. Hun kunne ikke unngå å lure på hva det var som hadde såret ham slik.

Det er ikke din sak. 

«Klinikken vår kommer til å gi kvinner et valg, og det er en god ting», sa hun rolig.

«Jeg forstår.» Blikket hans var kjølig nå, og han klarte så vidt å se på henne. «Du forstår at informasjonen min i dag ikke var et personlig angrep på klinikken, ikke sant? Jeg gjorde bare jobben min.»

«Jeg forstår det», svarte hun med et sukk.

«Kanskje det er lurt at vi skiller lag før vi sier noe vi kommer til å angre på.»

«Ja. Men Bria og jeg kunne virkelig trenge støtten din. Det hadde vært fint å vite at du respekterer en kvinnes rett til å velge helsehjelp.»

Han presset leppene sammen. «Jeg respekterer alltid den avgjørelsen; spørsmålet er om du vil gjøre det samme?»

«Hva mener du?»

«Dersom en kvinne velger en klinisk fødsel, som du kalte det, vil du da stå i veien for at sykehuset kan gjøre jobben sin?»

Hazel la armene i kryss. «Jeg er faktisk fornærmet over at du insinuerer det, doktor Norris.»

«Du antok det samme om meg.»

Han hadde et poeng.

«Nei, jeg ville ikke stått i veien. Jeg mente det jeg sa. Jeg vil at vi skal kunne jobbe sammen i fremtiden.»

Han smilte, så vidt, men hun kunne se at han fortsatt var utilpass. «Det gjenstår å se. Ha en fin dag, Ms. Rees. Igjen.»

Denne gangen prøvde hun ikke å stoppe ham. Hun tok et steg til siden og så ham gå bort fra henne.


1

Seks måneder senere. 

St. Raymondʼs hospital hadde hatt monopol på fødslene i området altfor lenge. Det var et stort behov for en jordmorklinikk her, og det var det hun og Bria tilbød. De var begge jordmødre, og Hazel var også sykepleier. Hun ville tilby ikke bare en fantastisk og trygg fødselsopplevelse, men også sørge for støtte i årene etterpå. Hun hadde sett utfordringene søsteren hadde hatt etter keisersnittene sine, hvordan sammenvoksninger hadde gitt henne bekkenbunnproblemer og smerter, og hadde store planer om å hjelpe kvinner med flere aspekter av helsen.

Dette hadde vært drømmen helt siden de studerte til å bli jordmødre. Hazel holdt vanligvis andre mennesker på en armlengdes avstand, men på et eller annet vis hadde Bria sneket seg gjennom forsvarsverkene hennes, og de ble raskt venner med samme drøm.

Det hadde vært en kamp å nå hit, men de var her nå, og Hazel kunne ikke vært mer stolt. Utsettelsene hadde ikke stoppet dem fra å oppnå mye på kort tid.

Selv om sjefen for fødeavdelingen; den grinete, alltid misfornøyde doktor Caleb Norris, gryntet til henne hele tiden. Hazel hatet at hun var så tiltrukket av en mann som så det som sitt kall å bli hennes svorne fiende.

Skjønt, ʼfiendeʼ var kanskje å ta litt hardt i, men helt siden de møttes første gang, hadde hvert eneste møte ført til en diskusjon om de dummeste ting.

Han var intelligent.

Utrolig profesjonell.

Han virket så kontrollert.

Caleb gjorde henne mo i knærne, men så åpnet han munnen og alt ble helt pyton.

Han gikk henne på nervene.

De sto på samme side når alt kom til alt, men allikevel tente hun på alle pluggene hver gang hun befant seg i nærheten av ham. Han var bare så utrolig frustrerende!

En del av henne ville bare at han skulle ta henne i armene sine og kysse henne. Så husket hun det triste uttrykket i øynene hans, og følelsen hun hadde fått av at hun hadde såret ham dypt. Kanskje han var knust og trengte kjærlighet? Men trangen til å lege en annens sår, hadde fått henne i trøbbel før, og hun hadde endt opp i et veldig dårlig forhold på grunn av det.

Mark hadde vært en mann hun trodde hun kunne fikse med kjærlighet. Han var en kirurg hun hadde møtt på sykehuset etter at hun var ferdig med turnusperioden som sykepleier. Han var blitt forlatt av sin kommende brud, og hadde fortalt Hazel at det var derfor han hadde skjøvet henne vekk da de først møttes, men at han til syvende og sist ikke hadde klart å motstå henne.

Det var som tatt ut av en romantisk roman.

Han hadde også drevet henne til vanvidd. Til å begynne med. Men så kom lidenskapen. Hun hadde trodd at hjertet hans endelig var blitt helt igjen, på grunn av henne. At hun hadde hjulpet ham med å komme over smerten og sorgen over å ha blitt forlatt på en så brutal måte. Men etter at hun hadde senket garden og han var trygt plantet i hjertet hennes, hadde han sviktet tilliten hennes ved å være utro.

Det var da hun fant ut at eksforloveden hadde forlatt Mark fordi han hadde vært utro mot henne også.

Hazel hadde også oppdaget at kollegene hadde kjent sannheten hele veien.

De hadde sett dramaet utspille seg, sladret, gjettet på hvor lang tid det ville ta før Mark gjorde det samme mot henne. Og de hadde helt rett. Hun hadde vært en idiot.

Det hadde knust henne.

Totalt.

Det hun trengte å gjøre nå, var å lytte til den logiske delen av hjernen sin. Den som fortalte henne at doktor Caleb Norris mest sannsynlig var akkurat som Mark, og at hun måtte la ham bli værende nøyaktig der hun hadde plassert ham, som var på ʼskal ikke livreddesʼ-listen. Hun kom ikke til å sette hjertet sitt på spill for enda en tilsynelatende sårbar mann.

Eller noen mann for den del.

Hun måtte le for seg selv av tanken på hvor dum hun var som hadde falt for enda en sorgtung, såret lege. Snakk om å være forutsigbar.

Hun skjøv noen villfarne hårstrå bak øret og kikket over skulderen på sykehuset som lå på den andre siden av gaten. Det store, dystre, rådyre fødselssykehuset med en tilsynelatende samlebåndspraksis når det gjaldt kvinners og barns helse.

Da hun og Bria undersøkte mulige plasseringer, hadde de valgt stedet rett overfor St. Raymondʼs fordi det var kjent som et enestående sykehus.

Sjefen for de ansatte var imøtekommende.

Det virket som en god match.

Det var nyttig for lokalsamfunnet.

Så hadde styret vist sitt sanne jeg, og utsatt prosessen.

Det var helt klart en institusjon som St. Raymondʼs som hadde hastet gjennom prosessen med søsteren hennes. Sykehuset i Arizona hadde skyflet Hazels storesøster og niese ut av døren så raskt de kunne fordi de ikke hadde den beste forsikringen.

Så hadde søsteren fått blødninger og nesten dødd.

Det var da Hazel bestemte seg for å bli jordmor når hun var ferdig med sykepleierutdanningen, og drømmen hennes hadde vært å åpne en jordmorklinikk.

Helsehjelp måtte være tilgjengelig for alle. Ikke bare for noen få utvalgte.

Mangel på penger, mangel på forsikring som igjen avgjorde hvem som fikk hjelp og ikke, satte menneskers liv på spill. Tanken på å miste søsteren, hadde skremt vettet av Hazel.

Det hadde vært et av de verste øyeblikkene i livet hennes.

Det og Marks svik.

Hun ristet på hodet for å kvitte seg med de vonde minnene. Alt det tilhørte fortiden. Søsteren var frisk. Niesen hennes var sju år og blomstret. Selv hadde hun gått videre etter affæren med Mark. Alt var bra.

Hun var her for å hjelpe de som trengte henne, og det gjorde ikke henne noe at den store stygge ulvens hus lå rett over gaten. Eller at ulven faktisk stod rett utenfor hovedinngangen akkurat nå, med hendene i lommen og skulte på henne som vanlig.

Hazel hevet hånden og vinket høflig.

«Hallo, doktor Norris», ropte hun.

Caleb så vekk, og hun klarte ikke la være å smile.

Men da hun fant frem nøklene sine, så hun i øyekroken at Caleb var på vei mot henne.

Søren.

Hva var det han ville nå?

Hun snudde seg mot ham og prøvde å få frem det falske smilet hun var blitt så god på. Bria ba henne alltid om å oppføre seg pent, så hun gjorde det for å blidgjøre venninnen.

«Hva skyldes denne æren, doktor Norris?» spurte hun sammenbitt.

«Du ropte meg bort hit», sa han kort.

«Jeg ropte deg ikke bort hit», svarte hun tørt. «Jeg hilste, istedenfor å ignorere deg.»

«Du hilste på meg ved å gaule over gaten som en …»

«Fiskerkone?» spurte hun da han virket som om han lette etter det rette ordet.

«En hva?»

«Det er bare noe bestefaren min pleide å si. Han var fra Cornwall.»

Caleb presset leppene sammen til en smal strek mens han hørte på bablingen hennes. «Jeg antok at du ville snakke med meg, siden du tok deg tid til å rope over gaten.»

«Nei. Jeg hadde virkelig ingen grunn til å snakke med deg. Jeg beklager at jeg utviste vanlig høflighet. Jeg skal huske det til neste gang og bare ignorere deg.» Hun snudde seg for å prøve å avslutte samtalen, men han stilte seg foran henne. Akkurat som hun hadde gjort mot ham for seks måneder siden. Hun forberedte seg på en krangel, men istedenfor så det ut som om han strevde med å si noe.

Som om han egentlig ikke ville si hva det enn var han tenkte på. Hun kjente magen knyte seg.

Dette var ikke måten hun hadde lyst til å starte dagen sin på.

«Faktisk så trenger jeg din assistanse», sa han til slutt med lav stemme, som om han delte en spesielt skandaløs dose sladder.

Hazel tok et steg tilbake.

«Hva?»

Calebs kjeve strammet seg. «Jeg sa at jeg trenger din hjelp.»

Hazel kunne ikke tro sine egne ører. Helt siden deres første møte hadde Caleb stort sett holdt seg unna henne og kun samarbeidet med Bria, som han ikke kranglet med.

Det var bare ikke mulig å snakke med ham. Hazel hadde prøvd, men han minnet henne om hver eneste pompøse drittsekk hun hadde måttet håndtere i studietiden. Og han var nøyaktig like emosjonelt lukket som Mark hadde vært. Han var alt Hazel ikke ønsket seg. Hun var ikke villig til å involvere seg i en mann som tydelig hadde store mengder med bagasje.

Han gjorde henne sprø, og allikevel var hun ufattelig tiltrukket av ham.

Hun hadde et problem.

Et stort problem.

Og her stod han, to måneder etter den triumferende åpningen deres, og ba om hjelp fra henne.

«Hørte jeg feil, eller ber du meg faktisk om hjelp?»

«Ikke gjør dette verre enn det allerede er», sa han stivt. «Kan du hjelpe meg eller ikke?»

«Greit. Men du pleier å gå til Bria. Du pleier ikke å snakke med meg.»

«Hun er mer logisk», sa han.

Hazel la hodet på skakke. «Er hun? Så snakk med henne da.»

«Hun er opptatt.»

«Det er jeg også.»

Caleb sukket og kløp seg i neseryggen. «Vær så snill, Ms. Rees, kan vi ha en normal samtale?»

Hun sukket, selv også. «Selvfølgelig.»

«Tusen takk.» Han så på henne med de nydelige blågrå øynene sine. Fargen minnet henne om et stormfullt hav. Kjølige, mystiske og farlige med uante dybder.

Han var en så utrolig kjekk mann, og det slo henne at dersom dette hadde vært i Regency-perioden, ville han ha polert ridestøvlene sine med champagne.

Han utstrålte en slags makt og kontroll.

Mens hun var mer rotete, og likte det sånn. Mer jordnær, komfortabel med og imøtekommende overfor pasientene. Hun følte seg rimelig sikker på at hun var alt det som irriterte Caleb mest.

Som var synd.

Hun kunne ikke unngå å tenke på hva hun måtte gjøre for å få ham til å slappe litt mer av. Hvordan det ville være å se ham smile. Å kysse ham.

Du har valgt denne kursen før. Ikke gjør samme feil igjen.

Mark hadde vært alvorstynget og uoppnåelig.

Intelligent og sjarmerende.

Hun hadde vært som leire i hendene hans, og han visste det. Han hadde enkelt spunnet et nett av løgner om hjertesorg. Hun hadde følt seg så knyttet til ham. Som om de var sjelevenner.

Hun hadde vært en idiot.

Menn som Mark eide ikke et snev av empati. Hun kjente ikke Caleb, men hun var villig til å vedde på at han var akkurat som eksen hennes. Han bar muligens på en eller annen sorg, men hun var ikke interessert i å finne ut hva den handlet om.

Hun var nødt til å beskytte hjertet sitt.

Caleb var forbuden frukt.

«Hør her», sa han og avbrøt tankerekken hennes. «Jeg er ikke her for å krangle med deg. Jeg trenger hjelpen din. Jeg har en pasient som jeg gjerne vil ta med til deg. En som ønsker en jordmors vurdering angående vaginal fødsel etter keisersnitt.»

«Selvfølgelig. Når da?»

«Om cirka en time, hvis det er greit?»

«Absolutt.»

Caleb nikket. «Da ses vi.»

Han takket henne ikke, men forsvant like brått som han hadde dukket opp.

Hazel ristet på hodet. Hvorfor hadde han ikke bare ringt og avtalt timen med Joan, resepsjonisten deres?

Det hadde ingen hensikt å prøve å finne ut hvordan han fungerte. Han var akkurat den typen hun alltid falt for.

Og der lå problemet.

Hun stolte ikke på sin egen dømmekraft når det gjaldt menn som ham. Og hun kunne helt klart ikke stole på noen igjen. Hjertet hennes ville ikke tåle enda et svik. Da hun gikk fra Mark, hadde hun sverget på å holde seg unna seriøse forhold.

Hun hadde planer.

Romantikk og kjærlighet var ikke en del av de planene.

Hun gikk inn i klinikken, der Bria allerede satt og gjennomgikk journaler.

«Hei», sa Bria blidt. «Jeg trodde ikke du skulle komme så tidlig.»

«Jeg klarte ikke å holde meg unna. Og tydeligvis har jeg nå en pasientavtale.»

Bria hevet brynene. «Å? Hvem da?»

«Doktor Norris tar henne med hit om en time. En konsultasjon om vaginal fødsel etter keisersnitt.»

Bria lente seg frem. «Det høres spennende ut.»

«Hvorfor det?»

«Den dystre fødselslegen du alltid krangler med skal ta med en pasient til deg. Du, den slagferdige tornen i siden hans.»

Hazel lo mykt. «Høres ut som åpningen på en bokklubb-bok.»

«Det kan bli en film!» ertet Bria.

Hazel tok opp en blank pasientmappe og helte kaffe i en kopp. «Bare vis ham veien til kontoret mitt hvis han kommer busende inn.»

Bria nikket. «Det skal jeg gjøre.»

Hazel gikk inn på kontoret, satte fra seg vesken og mappen, og tok en slurk av kaffen.

Så banket det på døren.

«Kom inn», sa Hazel, og prøvde å ikke sukke da hun satte ned kaffekoppen, vel vitende om at den ville bli kald før hun rakk å drikke den.

Joan stakk hodet inn. «God morgen! En walk-in pasient har nettopp kommet inn. Har du tid til henne?»

«Selvfølgelig. Dersom doktor Norris og pasienten hans kommer, kan du bare be dem vente.»

Joan så på henne med store øyne. «Doktor Norris?»

Hazel lo. «Ja, jeg vet det. Det overrasket meg også.»

Hazel reiste seg og gikk ut på venteværelset. En tydelig nervøs ung kvinne satt der. Hun hadde langt blondt hår og fiklet anspent med kanten på t-skjorten. En ryggsekk stod ved føttene hennes, og hun vippet med foten.

Joan ga henne pasientinformasjonen.

«Lizzie?» sa Hazel.

Den unge kvinnen så opp. «Ja.»

«Jeg er Hazel, hyggelig å møte deg.»

De håndhilste. Lizzie skalv.

«Hyggelig å møte deg også», sa hun. «Takk for at du kunne treffe meg på så kort varsel.»

«Ikke noe problem. Skal vi gå inn på kontoret mitt?»

Lizzie nikket, og Hazel viste vei inn på kontoret. Den unge kvinnen satte seg, og Hazel lukket døren så de kunne snakke uforstyrret. Lizzie fiklet med t-skjorten sin igjen.

«Hva kan jeg hjelpe deg med?»

Lizzie svelget hardt. «Jeg hadde … Jeg er over tiden. Syklusen min er vanligvis ganske regelmessig, men menstruasjonen er omtrent to uker for sen.»

«Jeg skjønner. Har du tatt en graviditetstest?»

«Nei.» Lizzie rødmet.

«Er du myndig?» spurte Hazel, selv om Lizzie kunne lyve om alderen sin hvis hun ville. Ikke at det betydde noe som helst. Hun ville ikke nekte denne kvinnen hjelp. Men dersom hun ikke var myndig ble hun nødt til å involvere foreldrene hennes.

«Ja. Jeg er atten», sa Lizzie. Hun bet seg i leppen. «Jeg ville bare ikke gå til fastlegen. Han er en venn av faren min, så …»

«Det går helt fint. Vi kan ta en test her.»

Lizzie så tydelig lettet ut. «Tusen takk.»

«Jeg er litt nysgjerrig. Hvorfor oppsøkte du ikke sykehuset på den andre siden av veien?»

«Faren min jobber der.»

«Skjønner.» Hazel reiste seg og åpnet døren til badet. «Det er sterile flasker der inne. Jeg trenger en urinprøve, og så kan jeg sjekke.»

Lizzie nikket. «Ok.»

Hun forsvant inn på badet, og Hazel sukket.

Atten.

Så ung.

Moren hennes hadde vært atten da broren ble født, og hun visste hvor vanskelig det hadde vært for foreldrene å få endene til å møtes. Hun visste hvor mye moren hadde måttet ofre for å ta vare på dem alle sammen.

Lizzie kom ut fra toalettet, og Hazel tok prøven med seg til testrommet. Hun plasserte en strimmel i flasken og ventet.

Strimmelen bekreftet det.

Lizzie var gravid.

Hazel gikk tilbake til kontoret. Lizzie satt og vippet med foten igjen; de blågrå øynene var store da hun så opp.

«Du er gravid. Når var den første dagen av forrige menstruasjon?» spurte Hazel, og satte seg rett overfor henne.

«Den tjueførste. Som jeg sa er jeg to uker over tiden, og vanligvis ganske regelmessig.»

«Så du er omtrent fem uker på vei, da.»

«Ja.» Lizzie sukket tungt.

«Hva er planene dine?» spurte Hazel mykt.

«Jeg vil beholde barnet. Faren, kjæresten min, og jeg har planer om å gifte oss etter college.

«Ok. Det kan hende du må sette college på vent på et eller annet tidspunkt, og du må også fortelle det til foreldrene dine.»

«Jeg er atten og voksen. Jeg må ikke fortelle det til faren min enda.»

«Jeg vet det, men de legger kanskje merke til en kul når du kommer hjem til jul», sa Hazel.

Lizzie smilte litt. «Jeg er fra Portland, men du har rett. Jeg bor med faren min. Han kommer garantert til å legge merke til det.»

«Dersom faren din ikke viser seg å være støttende, har du kanskje en mulighet til å bo hos moren din?» spurte Hazel, som antok at foreldrene var skilt siden Lizzie bare snakket om faren.

«Nei», sa Lizzie stille. «Moren min døde da jeg ble født.»

Hazel kjente varmen bre seg i kinnene. «Å, jeg beklager.»

«Det går bra. Jeg skal fortelle det til far når jeg er klar for det. Du forteller det ikke til ham, vel?»

«Nei. Taushetsplikt. Det er ikke min avgjørelse», forsikret Hazel henne om.

Lizzie smilte. «Bra.»

«Skal vi finne ut av terminen? Det er for tidlig å ta en ultralyd, men vi kan snakke om tidspunktet. Det betinger at du ønsker å bli værende som pasient her, og vil ha meg til stede under fødselen.»

«Ja. Jeg vil mye heller føde barnet mitt her. Faren min vil at jeg skal studere medisin, men jeg har alltid vært fascinert av jordmødre og vil mye heller føde her enn på et sykehus.»

Hazel nikket. «Og du går på college, sa du?»

«Bachelor of Health Science, for å tilfredsstille faren min, og så jordmorutdanning etter at jeg har fått bachelorgraden.»

Hazel hadde ikke lyst til å minne henne på at hun kanskje ble nødt til å endre karriereplanene sine etter at hun hadde fått babyen; det var ikke hennes rolle. Lizzie virket uansett smart nok til å skjønne hva hun hadde i vente.

Hun noterte Lizzies helseinformasjon og regnet ut terminen. Babyen skulle komme i begynnelsen av neste år. I januar.

Etter at Hazel hadde satt opp den neste timen, reiste hun seg for å følge Lizzie ut. Idet de forlot kontoret hennes, fylte en kraftig mannsstemme rommet utenfor.

«Lizzie?»

Den unge kvinnen stønnet. «Hei, pappa.»

Hazel snudde seg og så Caleb stå der med rynket panne, synlig forvirret. Så slo det ned i henne.

Lizzie var datteren til Caleb?

Han hadde en atten år gammel datter? Og Lizzie hadde sagt at moren hennes døde da hun ble født … så han var enkemann.

Hazel kunne ikke unngå å lure på hva som hadde skjedd med kona hans. Det forklarte hvorfor han var så lukket. Smerten over å miste den du elsket måtte være uutholdelig. Hun syntes synd på ham. Det gjorde henne også mer bestemt på å holde seg unna.

Det var altfor komplisert.

Caleb kom bort til dem. «Hva gjør du her, Lizzie?»

«Hun er interessert i jordmoryrket, så vi snakket litt om det», sa Hazel raskt.

Han rynket pannen igjen, la armene i kryss og så på Lizzie. «Er det sant?»

«J-ja», stammet Lizzie. «Det er det. Hazel var så snill og lot meg få vite hva slags utdanning som er nødvendig og hvor lang tid det tar å bli jordmor. Hvorfor skulle jeg ellers være her, pappa?»

Caleb så ikke overbevist ut. «Du er sikker på at du ikke er gravid? Den gutten du dater …»

«Derek er ikke en gutt, pappa! Han er like gammel som meg. Han går også på college. Kan du dempe stemmen din? Du skjemmer meg ut», hveste Lizzie.

«Greit. Vi kan snakke om dette senere.»

Lizzie himlet med øynene og snudde seg tilbake mot Hazel. «Takk igjen for at du var så forståelsesfull, i motsetning til andre jeg kjenner.»

Hazel holdt igjen en latter mens Caleb så datteren sin forlate lokalet.

«Du kom tidlig», påpekte hun. «Og uten pasient ser jeg.»

«Hun er på vei. Jeg tenkte vi kunne snakke om saken hennes før hun kommer.»

«Selvfølgelig.» Hazel tok et steg til side så han kunne komme inn på kontoret.

Hun hatet å holde dette hemmelig for Caleb, for han hadde rett til å vite at han skulle bli bestefar, men det var ikke hennes rolle som Lizzies jordmor. Lizzie måtte være den som fortalte det til faren.

Hun var fortsatt litt sjokkert over at han hadde en atten år gammel datter. Han hadde gråstenk i håret, men han kunne ikke være stort mer enn førti. Og alt det Lizzie hadde sagt om å holde graviditeten hemmelig for faren, ga fullstendig mening nå.

Hazel hadde sett dette flere ganger med tenåringsforeldre. Hun var dessuten sikker på at det å oppdra et barn på egenhånd samtidig som han utdannet seg til kirurg, ikke hadde vært enkelt. Det var naturlig at han ikke  ønsket det samme for Lizzie.

Men det hun selv måtte gjøre, var å ta vare på datteren hans og ikke bli involvert i noe utover behandlingen og støtten til pasienten sin. Det som skjedde mellom Caleb og datteren angikk definitivt ikke henne, med mindre det påvirket Lizzies, eller babyens, helse.

*

Caleb satte seg på Hazels kontor, fortsatt sjokkert over at han hadde møtt Lizzie der.

Hun sa hun ikke er gravid. 

Og han trodde henne. Lizzie hadde aldri løyet til ham før.

I løpet av de siste atten årene hadde han prøvd å gjøre sitt beste, men slett ikke alltid lyktes. Stort sett følte han seg komplett mislykket når det gjaldt Lizzie. Det var en tid da de stod hverandre ekstremt nær, men så var hun blitt tenåring og noe hadde forandret seg.

Han visste, biologisk sett, hva som hadde endret seg i forholdet til datteren. Hun var en voksen kvinne nå. Hun var selvstendig og trengte ham egentlig ikke. Han var ikke sentrum i universet hennes mer.

Kjæresten hennes, Derek, var det.

Han hadde sett det skje med andre foreldre; han visste bare ikke hvordan han skulle håndtere det selv. Han var som fastfrosset, og det føltes som om hans verden var i ferd med å komme ut av kontroll.

Lizzie var lik hans avdøde kone, Jane, på så mange måter.

Samme temperament.

Samme pågangsmot.

Samme fakter.

Jane var blitt gravid da hun var ung student og han fortsatt var i gang med medisinstudiet. På det tidspunktet hadde han vært overlykkelig. Jane og han hadde følt at de kunne klare alt. Hun kuttet ut college for å være hjemme med barnet.

Alt kom til å bli bra.

Men så døde Jane, og han hadde både medisinstudiet og en nyfødt å håndtere. Med så mye å sjonglere, hadde han tatt en dag av gangen og forsøkt å komme seg gjennom den på best mulig måte.

Å se Lizzie her hadde skremt ham.

Hun hadde nettopp begynt på college.

Han ville ikke at datteren skulle droppe studiene slik Jane hadde gjort. Det hadde vært Janes valg, men Lizzie ville andre ting. Og han tenkte tilbake på dagene i turnusperioden med et lite barn. Det var brutalt hardt.

Hun sa at hun ikke er gravid. 

Men han klarte ikke å roe nervene sine. Han hadde hatt mye å tenke på i det siste, og dette ble bare lagt til den evigvoksende uroen. Flesteparten av tankene hans de siste seks månedene hadde vært sentrert rundt en viss jordmor på den nye klinikken på den andre siden av veien, og hvordan han best kunne unngå henne.

Bortsett fra at her satt han. På kontoret hennes.

Hazel var en av de mest lidenskapelige, intelligente, attraktive og sta kvinnene han noensinne hadde møtt. Den dagen under høringen hadde endret livet hans.

Han klarte ikke slutte å tenke på henne.

Han hadde gått dit for å presentere fakta om fødselsrater i fylket. Han hadde ingen anelse om at styret prøvde å hindre åpningen av klinikken, og han visste at han mest sannsynlig hadde ødelagt sjansen han muligens kunne hatt med Hazel.

Det var lenge siden han hadde blitt så tiltrukket av noen.

Så hadde Hazel åpnet munnen og irritert ham ved å anta ting om ham.

Men det var som å bli truffet av lynet.

Han ble bergtatt av henne.

Dersom han ikke hadde vært en enslig far som prøvde å holde styr på livet sitt, dersom han ikke hadde vært så redd for å få hjertet sitt knust igjen, antok han at han allerede ville ha prøvd seg på Hazel Rees.

Men det var tydelig at hun ikke likte ham, og han hadde vært borte fra dating altfor lenge til at han i det hele tatt vurderte å starte et forhold med en kvinne som henne.

Hva kunne dessuten en ung, livlig kvinne se i en middelaldrende mann som var far til en tenåring?

Han la hodet på skakke og betraktet henne mens hun snakket med noen ute i gangen. Selv fant han aldri de rette ordene.

Hun var en av de vakreste kvinnene han hadde sett på lang tid. Det rødbrune håret var uregjerlig, akkurat som henne. De mørkebrune øynene var oppvakte, og de hjerteformede leppene raske til å levere et stikk.

Hun var en intellektuell utfordring like mye som hun var vakker.

Og Caleb ville bli bedre kjent med henne.

Tanken på hvor inderlig gjerne han ville bli kjent med henne, satte ham helt ut.

Hvor godt han likte henne.

Han måtte minne seg selv på at hun var forbuden frukt. Han hadde ikke plass til henne i livet sitt. Det var bedre for hjertet hans å være alene.

Han hadde jobben sin og datteren. Det var alt han trengte.

Var det virkelig det?

«Så du ville snakke om pasienten din?» spurte Hazel da hun kom inn og lukket døren etter seg.

«Ja.» Caleb kremtet. «Hun er gravid for andre gang. Hun er en ny pasient. Den første babyen ble født i California med keisersnitt. De, pasienten min og ektemannen, flyttet nettopp hit fra Oxnard. Hun vil gjerne prøve vaginal fødsel etter å ha tatt keisersnitt, og ønsker en konsultasjon hos en jordmor.»

«Og hva er så rart med det?» spurte Hazel.

«Jeg sa ikke at det var ʼrartʼ», svarte han kort. «Hvorfor legger du alltid ord i munnen på meg?»

«Vanligvis har andre fødselsleger jeg har jobbet med vært skeptiske til vaginal fødsel etter keisersnitt, så jeg antok …»

«Du antok feil. Igjen.»

Hun senket blikket. «Unnskyld. Fortsett er du snill.»

Han ble tatt på sengen. Hun hadde aldri sagt unnskyld til ham før. Hva hadde endret seg?

Hun så nysgjerrig på ham. «Hvorfor ser du på meg som om jeg har fått gevir?»

«Jeg har bare aldri hørt deg si unnskyld før.»

Hun lo litt. «Bria sier at jeg må være snillere mot deg.»

«Jeg setter pris på unnskyldningen. Takk.»

«Bare hyggelig.»

Han så på henne med smale øyne. «Lizzie fortalte om min avdøde kone, gjorde hun ikke?»

«Det gjorde hun.»

«Jeg trenger ikke din medlidenhet, hvis det er derfor du beklager.»

«Jeg er ikke medlidende», sa hun raskt.

«Å nei?»

«Nei», svarte hun lavt. Det mørke blikket hennes glødet mykt, og han innså at han likte denne siden ved henne.

«Jeg setter pris på det. Jeg får ofte medlidende kommentarer. Men kona mi døde for atten år siden. Jeg tror jeg klarer meg fint nå. Jeg har fått nok av sympati, og jeg føler ofte at den ikke er ekte.»

«Det forstår jeg. Du har oppdratt en smart ung kvinne, forresten», sa Hazel.

«Tusen takk. Jeg skal ikke lyve, men det har vært vanskelig. Jeg studerte medisin da hun ble født, og hadde turnusperioden mens hun var smårolling. Barnehagen kostet en formue. Å oppdra et barn på egenhånd er utrolig tungt uansett.»

«Fikk du ikke hjelp?» spurte Hazel.

«Nei. Begge foreldrene mine hadde gått bort; foreldrene til kona mi også. Det var bare Lizzie og meg.»

Men etter hvert som Lizzie ble eldre, trengte hun ham ikke like mye lenger. Det var faktisk hun som hadde oppmuntret ham til å gå videre og finne seg en ny, men han hadde verken tid eller lyst.

Han brukte alltid Lizzie som en unnskyldning for ikke å date eller la det bli for seriøst med noen.

Men det var ingenting som stoppet ham nå, bortsett fra ham selv og frykten for å miste enda en person han elsket. Den som hadde kommet opp med frasen om at det var bedre å ha elsket og tapt enn aldri å ha elsket, hadde tatt helt feil.

Smerten føltes som om den hadde slukt kjærligheten fullstendig.

«La oss snakke om pasienten din og hvordan jeg kan hjelpe henne», foreslo Hazel.

Caleb smilte lettet. «Veldig gjerne.»

Han var glad for å flytte samtalen over på jobb.

Jobb var trygt.

Følelser var aldri det.

